Menawi kita mirsani kawontenan samangke, kathah para nem-neman saking dusun ingkang langkung remen makarya ing kitha-kitha ageng. Sampun awis-awis ingkang taksih kepengin dados petani. Sejatosipun, para petani (lan ugi para nelayan) punika saged dipun wastani pahlawan pangan. Predikat punika nedahaken bilih jejering petani punika penting sanget. Cobi kita penggalih, kados pundi menawi boten wonten petani utawi nelayan? Punapa ingkang badhe kita tedha? Cetha pakaryanipun among tani punika saestu aji, awit inggih pakaryanipun punika ingkang nyekapi kabutuhan dhasaring manungsa.